CELEX: 32021D2025
Language: sl
Date: 2021-11-15 00:00:00
Title: Sklep Sveta (EU) 2021/2025 z dne 15. novembra 2021 o stališču, ki se v imenu Evropske unije zastopa v svetu članic Mednarodnega sveta za oljke, o trgovinskem standardu za oljčna olja in olja iz oljčnih tropin

19.11.2021   
               
               
                  SL
               
               
                  Uradni list Evropske unije
               
               
                  L 411/40
               
            
         SKLEP SVETA (EU) 2021/2025
         z dne 15. novembra 2021
         o stališču, ki se v imenu Evropske unije zastopa v svetu članic Mednarodnega sveta za oljke, o trgovinskem standardu za oljčna olja in olja iz oljčnih tropin
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v imenu Unije v skladu s Sklepom Sveta (EU) 2016/1892 (1) podpisan 18. novembra 2016 na sedežu Združenih narodov v New Yorku, s pridržkom njegove poznejše sklenitve. Sporazum je v skladu s členom 31(2) Sporazuma začel začasno veljati 1. januarja 2017 in je bil v imenu Unije sklenjen s Sklepom Sveta (EU) 2019/848 (2).
                  
               
                     (2)
                  
                  
                     Svet članic Mednarodnega sveta za oljke (v nadaljnjem besedilu: svet članic) na podlagi člena 7(1) Sporazuma sprejema sklepe o spremembi trgovinskih standardov za oljčna olja in olja iz oljčnih tropin.
                  
               
                     (3)
                  
                  
                     Svet članic naj bi na 114. zasedanju 25. novembra 2021 sprejel sklep o spremembi trgovinskega standarda za oljčna olja in olja iz oljčnih tropin (v nadaljnjem besedilu: sklep o spremembi).
                  
               
                     (4)
                  
                  
                     Primerno je, da se določi stališče, ki se v imenu Unije zastopa v svetu članic, saj bo sklep o spremembi, ki ga bo sprejel svet članic, imel za Unijo pravne posledice glede mednarodne trgovine z drugimi članicami Mednarodnega sveta za oljke in bo lahko odločilno vplival na vsebino prava Unije, zlasti v zvezi s tržnimi standardi za oljčno olje, ki jih je Komisija sprejela v skladu s členom 75 Uredbe (EU) št. 1308/2013 Evropskega parlamenta in Sveta (3).
                  
               
                     (5)
                  
                  
                     Sklep, ki ga bo sprejel svet članic, zadeva spremembe nekaterih kemijskih parametrov oljčnih olj in olj iz oljčnih tropin in sicer vključitev drevesa odločanja o mejni vrednosti linolenske kisline med 1,00 in 1,40 %, revizijo drevesa odločanja za oljčna olja in rafinirana oljčna olja ter revizijo drevesa odločanja za surova in rafinirana olja iz oljčnih tropin. O sklepu o spremembi so obsežno razpravljali znanstveniki in tehnični strokovnjaki za oljčno olje Komisije in držav članic. Sklep o spremembi bo prispeval k mednarodni harmonizaciji standardov za oljčno olje in določil okvir, ki bo zagotovil pošteno konkurenco pri trgovini s proizvodi iz sektorja oljčnega olja. Zato bi bilo treba sklep o spremembi, ki ga bo sprejel svet članic podpreti.
                  
               
                     (6)
                  
                  
                     V primeru odložitve sprejetja sklepa o spremembi na 114. zasedanju sveta članic, ker ga nekatere članice ne bi mogle odobriti, bi se moralo stališče o podpori sprejetja sklepa o spremembi zastopati v imenu Unije v morebitnem postopku za sprejetje sklepov sveta članic z izmenjavo pisem na podlagi člena 10(6) Sporazuma. Postopek za sprejetje sklepov z izmenjavo pisem bi bilo treba začeti pred naslednjim rednim zasedanjem sveta članic junija 2022.
                  
               
                     (7)
                  
                  
                     Če je verjetno, da bi nove znanstvene ali tehnične informacije, predstavljene pred ali med 114. zasedanjem, vplivale na stališče, ki se zastopa v imenu Unije, bi moralo biti Komisiji dovoljeno, da zaradi obvarovanja interesov Unije, zahteva, da se sprejetje sklepov o spremembi trgovinskih standardov ali metod odloži na poznejše zasedanje sveta članic –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 114. zasedanju sveta članic 25. novembra 2021 ali v okviru postopka za sprejetje sklepov sveta članic z izmenjavo pisem, ki se začne pred naslednjim rednim zasedanjem junija 2022 o trgovinskih standardih za oljčna olja in olja iz oljčnih tropin, je, da se podpre sprejetje, s strani sveta članic, sklepa o spremembi trgovinskega standarda za oljčna olja in olja iz oljčnih tropin (4).
         
         
            Člen 2
            Če je verjetno, da bi nove znanstvene ali tehnične informacije, predstavljene pred ali med 114. zasedanjem sveta članic, vplivale na stališče iz člena 1, Komisija zahteva, da se sprejetje sklepa o spremembi trgovinskega standarda za oljčna olja in olja iz oljčnih tropin, odloži do določitve stališča Unije na podlagi navedenih novih informacij.
         
         
            Člen 3
            Ta sklep začne veljati na dan sprejetja.
         
         
            V Bruslju, 15. novembra 2021
            
               
                  Za Svet
               
               
                  predsednik
               
               J. PODGORŠEK
            
         
         
            (1)  Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).
         
            (2)  Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).
         
            (3)  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
         
            (4)  Glej dokument ST 12781/21 na http://register.consilium.europa.eu.